Vrede-suiwelprojek: Valke slaan toeAce Magashule. Foto: GCIS/Flickr Magashule is die nuwe sekretaris-generaal van die ANC. Die Valke het intussen ook klopjagte gedoen op die provinsiale kantoor van die departement van landbou. Die klopjagte volg nadat die Nasionale Vervolgingsgesag (NVG) verlede week ‘n bewaringsbevel bekom het teen die Estina-suiwelprojekplaas wat Gupta-bande het. Volgens berigte is slegs 1% van die R220 miljoen wat die Vrystaat-landboudepartement vir die projek oorgedra het, daarvoor gebruik. Magashule het onder skoot gekom vir sy rol in die projek as premier van die Vrystaat. Hy het egter vroeër die week ontken dat hy enigiets verkeerd gedoen het en gesê die reg moet sy gang gaan. “Kom ons los nou die saak by die NVG en wetstoepassingsagentskappe,” het Magashule tydens ŉ mediakonferensie gesê. Hy het ook berigte ontken dat sy seun enigsins by die projek betrokke was. Daar is verlede jaar onthul dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland. Vega Gupta, susterskind van die Gupta-broers, en Aakash Jahajgarhia is in 2013 tydens ŉ spoggeleentheid by Sun City getroud. Sedert ŉ vliegtuig vol Gupta-trougaste op die Waterkloof-lughawe geland het, is die aandag op die Gupta-familie gevestig.